Traficul din localitatea Buzești a fost paralizat de un alai de nuntași. IPJ Teleorman a anunțat că polițiștii au aplicat două amenzi în total de 12.000 de lei, în urma incidentului.
„Cei doi organizatori, bărbaţi, au fost sancţionaţi contravenţional conform OG nr 43/1997 R privind regimul juridic al drumurilor cu câte 6.000 de lei fiecare”, au transmis duminică, 12 mai 2024, reprezentanții IPJ Teleorman.
De asemenea, în timpul zilei de duminică, odată cu apariția imaginilor și informațiilor în mass-media referitoare la evenimentele din Buzești, IPJ Teleorman a anunțat că a inițiat un dosar penal și desfășoară investigații cu privire la blocarea sau perturbarea circulației.
„În ziua de 10 mai a.c., poliţiştii din cadrul Serviciului Rutier Teleorman s-au sesizat din oficiu şi au întocmit dosar penal în care se efectuează cercetări pentru blocarea sau îngreunarea circulaţiei”, a mai transmis IPJ Teleorman.
Mai exact, în urma incidentului, poliția a asigurat practic escorta alaiului miresei, compus dintr-un grup numeros de persoane și mai multe mașini de lux, care transportau diverse elemente pentru petrecere, de la rochia miresei până la animale și băuturi pentru invitați.
Totodată, nuntașii au adus în stradă mobilier, covoare roșii și ornamente, ceea ce a făcut ca circulația să devină complet blocată, fiind motivul principal al investigației deschise acum de Poliție.
Coloana de nuntași care se îndrepta către casa miresei, mergând cu viteză redusă, a fost deschisă de un bolid Rolls Royce decapotabil, pe capota căruia fusese plasat un manechin îmbrăcat în rochia de mireasă, iar trena, care depășea lungimea mașinii, era purtată de tineri care mergeau în spatele ei.
Poliția din Teleorman investighează și alte posibile infracțiuni, deoarece în imaginile publicate pe rețelele de socializare se pot vedea, printre altele, produse alimentare purtate pe brațe pe stradă.